ทองคำพุ่ง 11.6 ดอลล์
สัญญาทองคำตลาดนิวยอร์กปิดพุ่งขึ้นขานรับข่าวที่ว่าธนาคารกลางอังกฤษประกาศเพิ่มขนาดการใช้มาตรการผ่อนคลายเชิงปริมาณ
7 ต.ค. 2554

สัญญาทองคำตลาดนิวยอร์กปิดพุ่งขึ้นขานรับข่าวที่ว่าธนาคารกลางอังกฤษประกาศเพิ่มขนาดการใช้มาตรการผ่อนคลายเชิงปริมาณ 
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 11.6 ดอลลาร์ หรือ 0.7% ปิดที่ 1,653.2 ดอลลาร์/ออนซ์ หลังจากเคลื่อนตัวในช่วง 1,633.20-1,657.00 ดอลลาร์
ภาวะการซื้อขายในตลาดทองคำนิวยอร์กเป็นไปอย่างคึกคัก หลังจากธนาคารกลางอังกฤษ (BOE) มีมติตรึงอัตราดอกเบี้ยที่ระดับต่ำสุดเป็นประวัติการณ์ที่ 0.5% ในการประชุมคณะกรรมการนโยบายการเงินเมื่อวานนี้ พร้อมประกาศขยายมาตรการ QE อีก 7.5 หมื่นล้านปอนด์ 
การประชุมวันนี้ถือเป็นครั้งแรกนับตั้งแต่ปี 2552 ที่แบงก์ชาติอังกฤษประกาศขยายมาตรการ QE หลังจากที่ธนาคารได้อัดฉีดเงินเข้าสู่ระบบเศรษฐกิจไปแล้ว 2 แสนล้านปอนด์ ด้วยการซื้อสินทรัพย์ประเภทต่างๆ เช่น พันธบัตรรัฐบาล เพื่อที่จะกระตุ้นการฟื้นตัวของเศรษฐกิจและการปล่อยกู้ของธนาคารพาณิชย์
นอกจากนี้ ตลาดยังได้ปัจจัยบวกจากการที่ธนาคารกลางยุโรป (อีซีบี) ประกาศตรึงอัตราดอกเบี้ยที่ระดับ 1.5% พร้อมประกาศว่าจะจัดหาสภาพคล่องเพิ่มเติมให้กับตลาดการเงินในยุโรป ผ่านโครงการซื้อพันธบัตรครั้งใหม่